EXCLUSIV Comisia Europeană urmărește ”cu îngrijorare” evenimentele din Justiție. Angela Cristea: ”Transpunerea Directivei UE nu trebuie să împiedice lupta împotriva corupției sau a crimei organizate”

”Comisia Europeană urmărește îndeaproape și cu îngrijorare evenimentele din România”, a declarat pentru G4Media.ro Christian Wigand, purtător de cuvânt al instituției pe domeniul stat de drept și justiție. Wigand a răspuns la o întrebare adresată de G4Media.ro în legătură cu modificarea Codului de Procedură Penală.

Și Angela Cristea, șefa Reprezentanţei Comisiei Europene în România, a reacționat față de modificările legislative. Intrebată dacă schimbările în codul de procedură penală se justifică prin regulile UE privind prezumția de nevinovăție, Angela Cristea a răspuns pentru G4Media.ro: “Nu. Transpunerea Directivei UE nu trebuie să împiedice atingerea unor obiective legitime ale societății, precum lupta împotriva corupției sau a crimei organizate”.

”În acest context, urmărim îndeaproape reformarea codurilor penale. Vom examina legislația adoptată și compatibilitatea cu standardele relevante europene și internaționale”, a mai declarat Christian Wigand.

”Așa cum am subliniat în mod repetat, lupta anti-corupție și asigurarea unei justiții independente și profesioniste sunt de importanță deosebită. Ele fac parte și din monitorizarea MCV”, a mai declarat pentru G4Media.ro purtătorul de cuvânt al Comisiei Europene.

Foto: Președintele Comisiei Europene, Jean Claude Juncker, la București